De foregående år har fremmødet ikke været noget at råbe hurra for, når Frederikshavn Kommune har inviteret de ældre, der fylder 75, til information om seniortilbud og taget de første skridt mod at forebygge ensomhed, mistrivsel og sygdom hos de ældre. Men i år er det en helt anden sag. For mens der de foregående år har været omkring 30 deltagere til informationsmødet, så er der i år omkring 150, der har taget eftermiddagen fri for at høre mere om kommunens tilbud. Fælles 75-års fødselsdag kalder de det i Frederikshavn Kommune, hvor de inviterer alle borgere, der fylder 75 i år, til en dag med kaffe, kage og mulighed for at høre mere om 35 foreninger, der alle har et tilbud til ældre. Får de ældre ud af fjerene Frederikshavn Kommune har gjort lidt mere ud af det, end det normalt hører sig til, når man bliver 75, for der plejer man blot at få et brev fra kommunen, hvor man bliver tilbudt en forebyggende samtale om sygdom, ensomhed og mistrivsel – men det har de altså i år valgt at gøre til en fest i Frederikshavn Kommune. - Vi håber, at det giver dem nogle relationer i forhold til at møde andre mennesker, så vi kan forebygge og forhindre ensomhed og mistrivsel, siger Henrik Hugo Pedersen, der er centerchef for social- og sundhedsområdet i Frederikshavn Kommune. I Frederikshavn Kommune har de lavet et lignede tiltag før, men der kunne de ældre blot komme og høre oplæg. I år er det nye, at 35 foreninger med seniortilbud kommer ud, hvor de 75-årige kan møde dem, og det har altså fået de ældre ud af fjerene. - Det ville da være dejligt, hvis nogle af de ældre fandt en forening, de kunne blive medlem af og begynde at bruge noget tid på for at forebygge den ensomhed mange lider under, siger Ole Rørbæk (S), der er udvalgsformand for social- og sundhedsudvalget i Frederikshavn Kommune. To fluer med et smæk Det er særligt arbejdet med at forebygge ensomhed, som kommunen kan komme foran med ved et initiativ som fælles 75-års fødselsdag – dels får de ældre en eftermiddag i samvær med hinanden, og dels får de mulighed for at finde nye aktiviteter at lave i deres hverdag. - Vi ved, at vi lever længere og livskvaliteten er højere, hvis man kommer ud og mødes med andre, og hvis man har et indhold i sit liv med andre, siger Henrik Hugo Pedersen. Frederikshavn Kommune skal nu vurdere om det nye tiltag har været så effektivt, at det også skal afprøves i flere af kommunens andre byer.

Opsummering:
Frederikshavn Kommune inviterede tirsdag kommunens borgere fra 1947 til stor fælles fødselsdagsfest.